UREDBA KOMISIJE (EU) 2021/2204

z dne 13. decembra 2021

o spremembi Priloge XVII k Uredbi (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) glede rakotvornih, mutagenih ali strupenih snovi za razmnoževanje (CMR)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (1) ter zlasti člena 68(2) Uredbe,

ob upoštevanju naslednjega:

(1) Vnosi 28, 29 in 30 iz Priloge XVII k Uredbi (ES) št. 1907/2006 prepovedujejo dajanje v promet in uporabo za prodajo širši javnosti snovi, ki so razvrščene kot rakotvorne, mutagene ali strupene za razmnoževanje (CMR) iz kategorije 1A ali 1B in navedene v dodatkih 1 do 6 navedene priloge, in zmesi z vsebnostjo takšnih snovi nad opredeljenimi koncentracijami.

(2) Snovi, razvrščene kot CMR, so navedene v delu 3 Priloge VI k Uredbi (ES) št. 1272/2008 Evropskega parlamenta in Sveta (2).

(3) Dodatki 1 do 6 Priloge XVII k Uredbi (ES) št. 1907/2006, kakor so bili nazadnje spremenjeni z Uredbo Komisije (EU) 2020/2096 (3), še ne odražajo novih razvrstitev snovi kot CMR v skladu z Uredbo (ES) št. 1272/2008, kakor je bila spremenjena z delegiranima uredbama Komisije (EU) 2020/1182 (4) in (EU) 2021/849 (5). Zato je primerno dodati nove razvrščene snovi CMR iz kategorije 1A ali 1B iz delegiranih uredb (EU) 2020/1182 in (EU) 2021/849 v dodatke 2, 4 in 6 Priloge XVII k Uredbi (ES) št. 1907/2006.

(4) Razvrščanje snovi, navedenih v Delegirani uredbi (EU) 2020/1182, se uporablja od 1. marca 2022. Omejitev, ki jo uvaja ta uredba v zvezi s snovmi CMR, razvrščenimi v kategorijo 1A ali 1B z Delegirano uredbo (EU) 2020/1182, bi se zato morala uporabljati od 1. marca 2022. Datum vloge subjektom ne preprečuje uporabe omejitev, povezanih s snovmi CMR kategorije 1A ali 1B, razvrščenimi v skladu z Delegirano uredbo (EU) 2020/1182 pred tem datumom.

(5) Razvrščanje snovi, navedenih v Delegirani uredbi (EU) 2021/849, se uporablja od 17. decembra 2022. Omejitev, ki jo uvaja ta uredba v zvezi s snovmi CMR, razvrščenimi v kategorijo 1A ali 1B z Delegirano uredbo (EU) 2021/849, bi se zato morala uporabljati od 17. decembra 2022. Datum vloge subjektom ne preprečuje uporabe omejitev, povezanih s snovmi CMR kategorije 1A ali 1B, razvrščenimi v skladu z Delegirano uredbo (EU) 2021/849 pred tem datumom.

(6) Uredbo (ES) št. 1907/2006 bi bilo zato treba ustrezno spremeniti.

(7) Ukrepi iz te uredbe so v skladu z mnenjem odbora, ustanovljenega s členom 133(1) Uredbe (ES) št. 1907/2006 –

SPREJELA NASLEDNJO UREDBO:

Člen 1 Priloga XVII k Uredbi (ES) št. 1907/2006 se spremeni v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije. Točka 1 Priloge se uporablja, kot sledi: — vrstice, ki se nanašajo na silicijkarbidna vlakna (s premerom < 3 μm, dolžino > 5 μm in razmerjem med širino in višino ≥ 3 : 1), dibenzo[def,p]krizen; dibenzo[a,l]piren, m-bis(2,3-epoksipropoksi)benzen; rezorcinol diglicidil eter, 2,2-bis(bromometil)propan-1,3-diol, natrijev N-(hidroksimetil)glicinat; [formaldehid, ki se sprošča iz natrijevega N-(hidroksimetil)glicinata]; butanov oksim; etil metil ketoksim; etil metil keton oksim in N-(hidroksimetil)akrilamid; metilolakrilamid; [NMA] se uporabljajo od 1. marca 2022, — vrstice, ki se nanašajo na tetrafluoroetilen, 1,4-dioksan in 7-oksa-3-oksiranilbiciklo[4.1.0]heptan; 1,2-epoksi-4-epoksietilcikloheksan; 4-vinilcikloheksen diepoksid, se uporabljajo od 17. decembra 2022. Točka 2 Priloge se uporablja od 1. marca 2022. Točka 3 Priloge se uporablja, kot sledi: — vrstice, ki se nanašajo na tris(2-metoksietoksi)vinilsilan; 6-(2-metoksietoksi)-6-vinil-2,5,7,10-tetraoksa-6-silaundekan, diklorodioktilstanan, dioktiltin dilaurat; [1] derivate stanana, dioktil-, bis(koko aciloksi); [2], ipkonazol (ISO); (1RS,2SR,5RS;1RS,2SR,5SR)-2-(4-klorobenzil)-5-izopropil-1-(1H-1,2,4-triazol-1-ilmetil)ciklopentanol, bis(2-(2-metoksietoksi)etil)eter; tetraglim, 2-(4-terc-butilbenzil)propionaldehid, diizooktil ftalat, 2-metoksietil akrilat, cinkov pirition; (T-4)-bis[1-(hidroksi-.kappa.O)piridin-2(1H)-tionato-.kappa.S]cink, flurokloridon (ISO); 3-kloro-4-(klorometil)-1-[3-(trifluorometil)fenil]pirolidin-2-on in bis(α,α-dimetilbenzil) peroksid, se uporabljajo od 1. marca 2022, — vrstice, ki se nanašajo na mankozeb (ISO); manganov etilenbis(ditiokarbamat) (polimerni) kompleks s cinkovo soljo, 7-oksa-3-oksiranilbiciklo[4.1.0]heptan; 1,2-epoksi-4-epoksietilcikloheksan; 4-vinilcikloheksen diepoksid, 6,6’-di-terc-butil-2,2’-metilenedi-p-krezol; [DBMC], dimetomorf (ISO); (E,Z)-4-(3-(4-klorofenil)-3-(3,4-dimetoksifenil)akriloil)morfolin, 1,2,4-triazol in 3-metilpirazol, se uporabljajo od 17. decembra 2022.

Ta uredba je v celoti zavezujoča in se neposredno uporablja v vseh državah članicah. V Bruslju, 13. decembra 2021 Za Komisijo predsednica Ursula VON DER LEYEN

(1) UL L 396, 30.12.2006, str. 1.

(2) Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).

(3) Izvedbena uredba Komisije (EU) 2020/2096 z dne 15. decembra 2020 o spremembi Priloge XVII k Uredbi (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) glede rakotvornih, mutagenih ali strupenih snovi za razmnoževanje (CMR), pripomočkov iz Uredbe (EU) 2017/745 Evropskega parlamenta in Sveta, obstojnih organskih onesnaževal, nekaterih tekočih snovi ali zmesi, nonilfenola in testnih metod za azo barvila (UL L 425, 16.12.2020, str. 3).

(4) Delegirana uredba Komisije (EU) 2020/1182 z dne 19. maja 2020 o spremembi dela 3 Priloge VI k Uredbi (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku (UL L 261, 11.8.2020, str. 2).

(5) Delegirana uredba Komisije (EU) 2021/849 z dne 11. marca 2021 o spremembi dela 3 Priloge VI k Uredbi (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku (UL L 188, 28.5.2021, str. 27).